কনের সাজে র‌্যাম্পে হাঁটলেন। আপনার পছন্দের বিয়ের সাজ কী রকম?
ভারতে আসার পর যে জিনিসটা আমায় সবচেয়ে বেশি আকর্ষণ করেছিল, সেটা হল এখানকার পোশাক আর তার রং! সুতরাং আমি নিজের বিয়ের সময়ও ভারতীয় পোশাকেই সাজব। যেমন আনারকলি খুব প্রিয় আমার। মনোজ অগ্রবালের একটা বেবি পিংক লেহঙ্গা রয়েছে, র সিল্কের উপর হ্যান্ড এমব্রয়ডার্ড জারদৌসি কাজ। ওটা পরলে নিজেকে রানির মতো লাগে!
আর কমফর্ট ওয়্যার বলতে?
লেগিংস, জাম্পস্যুট এসবই আমার কাছে আরামদায়ক। এ দেশে আসার পর সালোয়ার কামিজ পরা শুরু করেছিলাম খুব। সঙ্গে ঝুমকো আর টিপ! তখন এটা ভেবে অবাক লাগত, এখানকার বেশিরভাগ অল্পবয়সি মেয়েরা কেন ওয়েস্টার্ন আউটফিট পরে! এত সুন্দর ভারতীয় পোশাক থাকতে! আমার মতে, ভারতীয় পোশাকই মেয়েদের আসল সৌন্দর্য বার করে আনে।
‘নাম শাবানা’য় আপনি অভিনয় করলেন...।
হ্যাঁ। ‘বেবি’র প্রিক্যুয়েল এটা। অক্ষয় স্যারের ছবির অংশ হতে পারাটা একটা বড় ব্যাপার আমার কাছে। আর ‘পিংক’এর পর তাপসীও প্রচুর প্রশংসা পেয়েছে। আমার চরিত্রটা একজন যৌনকর্মীর। চরিত্রটা ছোট হলেও গুরুত্বপূর্ণ।
২০১২ সালে সুইডেন থেকে ভারতে এসেছিলেন। বলিউডে জায়গা করে নিতে অসুবিধে হয়নি?
সেই চেষ্টা তো এখনও করে যাচ্ছি (হাসি)! তবে এখানে এসে আমার কোনওদিনই নিজেকে ‘আউটসাইডার’ মনে হয়নি। বাইরে থেকে আসা নতুন কারও সম্পর্কে অনেকেরই অনেক ভুল ধারণা থাকে। সেগুলো ভাঙা দরকার সবার আগে। আরও বেশি পরিশ্রম করে তাদের ভুল প্রমাণ করাটা খুব জরুরি।
যেমন?
প্রথমত, বলিউডে কাজ করতে এসেছি, তাই হিন্দিটা ভাল করে শিখে নিয়েছিলাম এসেই। আমার প্রথম ছবি ‘মিকি ভাইরাস’এ তেমন হিন্দি বলতে হয়নি। কিন্তু নতুন দেশে এসে সেখানকার ভাষা আর সংস্কৃতির সঙ্গে খাপ খাইয়ে নেওয়াটা আমার কাছে একটা চ্যালেঞ্জ ছিল। যে চ্যালেঞ্জটা আমি ভালবেসেই নিয়েছিলাম।
বলিউডে স্ট্রাগ্‌ল করাটা উপভোগ করছেন তাহলে?
একদম! এখানে আসার জন্য কেউ তো আমায় জোর করেনি। বলিউডের ছবিতে কাজ করাটা আমার কাছে স্বপ্ন ছিল! সেটা করতে পেরেছি। এবং আরও এগোতে চাই। এখানে এসে ক্ষতিকারক কিছুর মুখোমুখি হইনি, এটাই অনেক!
‘বিগ বস্‌’এর অভিজ্ঞতা কেমন ছিল?
আমি হয়তো একমাত্র প্রতিযোগী, যে বলবে খুব ভাল অভিজ্ঞতা ছিল! সলমন স্যারের প্রিয় ছিলাম বলেই হয়তো (হাসি)! নাহ্‌, দিনগুলো সত্যিই মজায় কাটিয়েছিলাম। আর সত্যি বলতে সাধারণ মানুষ কিন্তু ‘বিগ বস্‌’এর মাধ্যমেই আমায় ভাল করে চিনেছিলেন। এর জন্য কৃতজ্ঞ।
কনের পোশাকে তো র‌্যাম্পে হাঁটলেন। সত্যিকারের কনের বেশে কবে দেখা যাবে আপনাকে?
সে অনেক দেরি! ২০ বছর বয়সে একবার ভেবেছিলাম, বিয়ে করব। সেটা হয়নি। তাই এখন আর ভাবি না। আর ইদানীং মনে হয়, দিন দিন আমার বয়স যেন কমছে!